'Jeg bager masser af kager, og det bliver jeg da ved med'

I løbet af sine fire år som udlændinge- og integrationsminister har Inger Støjberg flere gange skabt stor debat og delt vandene - også internt i Venstre. Det udløste blandt andet kritik fra flere partifæller, da hun valgte at fejre sine første 50 udlændingestramninger med en kage.

Flere har sagt, at du mere er en deler end en samler. Hvad vil du gøre nu for at samle partiet?

- For det første er jeg utroligt glad for den tillid, der er blevet vist i dag. Det forpligter. Vi skal have samlet partiet. Nu skal vi tage fat på arbejdet, og det gør vi allerede på mandag, siger Inger Støjberg.

Skal du til at lægge bånd på dig selv?

- Som jeg både har sagt på vores turné rundt i landet og også her i dag, så tror jeg virkelig, at vi skal passe på med at pille personlighederne ud af hinanden. Men det ændrer jo ikke på, at vi skal blive endnu bedre til at lytte til hinanden, end vi har været tidligere.

På spørgsmålet om, hvorvidt hun skal fejre sejren med en kage, svarer Støjberg, at hun ikke ved, om det bliver med flødeboller, is eller kage:

- Men jeg bager masser af kager, og det bliver jeg da ved med at gøre.

Tør du stå her i dag og sige, at der ikke er mere uro i Venstre?

- Jeg kan i hvert fald sige, at jeg vil gøre alt, hvad jeg overhovedet kan, for at det skal være historie – og en historie, vi har lært af.

Støjberg: 'Vi har brug for alle Ellens evner og enorme viden'

Ellen Trane Nørby tabte kampvalget om at blive næstformand for Venstre, men bakker fuldt op om Inger Støjberg. (Foto: Henning Bagger © Scanpix)

Efter valget fik Inger Støjberg igen ordet på det ekstraordinære landsmøde, og det brugte hun blandt andet til at takke Ellen Trane Nørby:

- Ellen, jeg vil gerne sige mange tak for en rigtig god valgkamp.

- Vi har kendt hinanden i rigtig mange år, og du er i den grad en kapacitet for Venstre, og det ændrer dette valg jo på ingen måde på. Vi skal bruge alle dine evner og den enorme viden, du ligger inde med, sagde Inger Støjberg.

Efterfølgende fik Ellen Trane Nørby også ordet, og det brugte hun til at lykønske både Jakob Ellemann-Jensen med formandsposten og Inger Støjberg med næstformandsposten.

- Nu skal vi stå sammen, og vi skal fremad sammen.

- Vi skal bakke op om Jakob og Inger og vores parti. Vi er ét parti, sagde Ellen Trane Nørby.

Som sidste mand på talerstolen rundede Jakob Ellemann-Jensen det ekstraordinære landsmøde af med at takke Ellen Trane Nørby for hendes indsats for partiet. Og direkte henvendt til sin nye næstformand sagde Jakob Ellemann-Jensen:

- Det, tror jeg, bliver godt, det her. Jeg glæder mig til samarbejdet.